**NOTĂ DE FUNDAMENTARE**

Administraţia Naţională ,,Apele Române”, instituţie publică cu personalitate juridică care funcţionează în coordonarea Ministerului Mediului, Apelor şi Pădurilor, administrează bunurile din domeniul public al statului de natura celor prevăzute la art. 136 alin. (3) din Constituţia României, republicată, în anexa nr. 2 la Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum şi alte bunuri prevăzute în anexa nr. 12 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare.

Administraţia Naţională ,,Apele Române” prin Administrația Bazinală de Apă Prut – Bârlad are în administrare bunul imobil ”Lucrări de regularizare cursuri de apă - Derivația Prut - Bârlad”, situat în județul Iași, aflat în domeniul public al statului, înregistrat la numărul M.F. 63787 în inventarul bunurilor din domeniul public al statului, centralizat la Ministerul Finanţelor în baza art. 288 alin. (2) din Ordonanţa de urgenţă a Guvernului  nr. 57/2019, cu modificările şi completările ulterioare.

Bunul imobil ”Derivația Prut – Bârlad” a fost executat pentru preluarea unui debit de 3 m.c./s apă brută din cursul de apă Prut și tranzitarea acestuia prin pompare în bazinul hidrografic Bârlad până în cursul de apă Vaslueț, în continuare apa circulând gravitațional până la acumularea Solești (cca. 30 km).

Scopul lucrării consta în asigurarea consumului sporit de apă potabilă și industrială a municipiului Vaslui, respectiv a bazinului hidrografic Bârlad. Priza de apă la râul Prut a fost amenajată lângă localitatea Oprișeni unde a fost construită Stația de pompare de alimentare (SPA) Oprișeni.

Derivația Prut – Bârlad a fost pusă în funcțiune în anul 1983, fiind compusă din următoarele lucrări hidrotehnice: a) Conductă transport apă (L=12,50 km); b) Stație pompare Oprișeni; c) Teren Stație pompare Oprișeni (S=8422 mp); d) Apărare de mal râul Prut la Oprișeni; e) Stație pompare Comarna; f) Teren Stație pompare Comarna (S=12105 mp); g) Instalație electrică cu telecomandă.

Pentru consolidarea malului râului Prut în zona Stației de pompare Oprișeni s-a realizat o consolidare de mal în lungime de 300 ml. Apa pompată de Stația de pompare de alimentare (SPA) Oprișeni este repompată prin intermediul Stației de pompare Comarna în râul Vaslueț.

Conducta de transport în lungime totală de 12,5 km, este formată din două tronsoane care fac legătura între Stația de pompare Oprișeni și Stația de pompare Comarna, respectiv între Stația de pompare Comarna și Microhidrocentrala Poieni. Aceasta este de tip ”conductă metal sudată elicoidal” cu diametrul Dn 1400, pozată îngropat, în paralel fiind pozată conducta de apă pentru ungere cu diametrul Dn 200 necesară ungerii lagărelor de bază de la Stația de pompare Comarna. Pozarea în pământ a ambelor conducte s-a realizat la o adâncime medie de 1 m.

Derivația Prut – Bârlad a funcționat intermitent între anii 1984-1996, asigurând suplimentarea debitelor râului Vaslueț, pentru mărirea capacității de înmagazinare a acumulării Solești în vederea utilizării acestor ape pentru industrie și pentru populația municipiului Vaslui. După anul 1996 au fost realizate lucrări de intervenție curentă, ultimele lucrări fiind efectuate în anul 2007, după care Derivația Prut – Bârlad a intrat într-o perioadă de conservare.

Ca urmare a lungimii rețelei de energie electrică care deservește Stația de pompare de alimentare (SPA) Oprișeni (6,3 km) și a facturilor mari de energie electrică, cheltuieli nejustificate pentru menținerea în funcțiune a obiectivului care era în conservare, în anul 2017 s-a luat hotărârea decuplării acesteia de la rețea, urmând ca asigurarea iluminatului exterior să se realizeze cu lămpi solare iar pentru eventuale lucrări urgente de întreținere curentă să fie utilizate grupuri electrogene.

Stația de pompare de alimentare (SPA) Oprișeni prin programul Watman – obiect 10D02 Țuțora – Iași, are montat pe conductă un Debitmetru derivație/folosință, conform recepției finale din anul 2019.

Pentru ”Derivația Prut - Bârlad”, Administraţia Bazinală de Apă Prut – Bârlad a realizat în cursul anilor 2020 și 2022 operaţiunile de cadastru şi înscrierea în cartea funciară. Conducta de transport în lungime totală de 12,5 km, formată din două tronsoane, este îngropată în pământ la o adâncime medie de 1 m, din acest motiv nefiind intabulată în cartea funciară.

Stația de pompare Oprișeni este înscrisă în cartea funciară nr. 62437 Țuțora cu proprietar Statul Român (domeniul public) și administrator Administrația Națională ”Apele Române” – Administrația Bazinală de Apă Prut – Bârlad. Această stație are un teren în suprafață de 8422 mp și un număr de 6 construcții identificate astfel în cartea funciară: C1-Stație pompe (Sconstr=172 mp, Sdesf=184 mp, P+1), C2-Platformă hidrofoare (Sconstr=313 mp, Sdesf=313 mp), C3-Anexă hidrofoare (Sconstr=31 mp, Sdesf=31 mp), C4 – Stație automată cu senzori de debit (Sconstr=16 mp, Sdesf=16 mp), C5-Anexă (Sconstr=111 mp, Sdesf=111 mp), C6-Anexă Magazie (Sconstr=14 mp, Sdesf=14 mp).

Stația de pompare Comarna este înscrisă în cartea funciară nr. 62541 Comarna cu proprietar Statul Român (domeniul public) și administrator Administrația Națională ”Apele Române” – Administrația Bazinală de Apă Prut – Bârlad. Această stație are un teren în suprafață de 12105 mp și un număr de 5 construcții identificate astfel în cartea funciară: C1-Stație pompe (Sconstr=201 mp, Sdesf=201 mp), C2-Stație transformatoare (Sconstr=178 mp, Sdesf=243 mp, P+1E), C3-Anexă compresor (Sconstr=24 mp, Sdesf=24 mp), C4–Platformă hidrofoare (Sconstr=235 mp, Sdesf=235 mp), C5-Anexă -wc (Sconstr=4 mp, Sdesf=4 mp).

În urma efectuării operațiunii de reevaluare a activelor fixe corporale din domeniul public al statului, desfășurată conform prevederilor Ordinului ministrului economiei și finanțelor nr. 3471/2008 pentru aprobarea Normelor metodologice privind reevaluarea şi amortizarea activelor fixe corporale aflate în patrimoniul instituţiilor publice, valorile terenurilor aferente stațiilor de pompare Comarna și Oprișeni au fost actualizate. Astfel, pentru terenurile aferente stațiilor de pompare Comarna și Oprișeni rezultatele reevaluării sunt consemnate în Procesul Verbal de Reevaluare înregistrat la Sistemul de Gospodărire a Apelor Iași cu nr. 9478/IB/04.12.2020.

În conformitate cu prevederile art. 2ˡ coroborate cu cele ale art. 2² din Ordonanța Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, aprobată prin Legea nr. 493/2003, cu modificările şi completările ulterioare, “reevaluarea activelor fixe corporale se efectuează cu scopul determinării valorii juste a acestora, ţinându-se seama de inflaţie, utilitatea bunului, starea acestuia şi de preţul pieţei, atunci când valoarea contabilă diferă semnificativ de valoarea justă” și “începând cu data de 1 ianuarie 2008, activele fixe corporale de natura construcţiilor şi terenurilor aflate în patrimoniul instituţiilor publice vor fi reevaluate cel puţin o dată la 3 ani, în condiţiile prevăzute la art. 21, de o comisie numită de conducătorul instituţiei publice sau de evaluatori autorizaţi conform reglementărilor legale în vigoare, rezultatele reevaluării urmând a fi înregistrate în contabilitate până la finele anului în care s-a efectuat reevaluarea”.

 Valoarea de inventar a bunului imobil cu numărul M.F. 63787 înainte de reevaluare era de 19.407.563 lei, iar valoarea totală a acestuia după reevaluare este de 19.731.639 lei.

Astfel, ca urmare a efectuării măsurătorilor tehnice de cadastru și a înscrierii bunurilor imobile (terenuri și construcții) în cartea funciară, se actualizează descrierea tehnică și adresa bunului imobil înscris în inventarul centralizat al bunurilor din domeniul public al statului la numărul M.F. 63787 – „Lucrări de regularizare cursuri de apă - Derivația Prut - Bârlad”. Ca umare a reevaluării din ultimul trimestru al anului 2020 se actualizează valoarea de inventar a bunui imobil sus-menționat.

Actualizarea descrierii tehnice, a adresei și a valorii de inventar a bunului imobil ce face obiectul prezentului proiect de act normativ se realizează potrivit datelor de identificare prevăzute în anexa nr. 1.

Stația automată cu senzori pentru măsurarea debitelor derivate sub presiune Țuțora cod 10 D 02 din programul Watman, construcția C4 din cartea funciară nr. 62437 Țuțora, nu face obiectul transmiterii, aceasta va rămâne în domeniul public al statului și în administrarea Administrației Naționale ”Apele Române” prin Administrația Bazinală de Apă Prut – Bârlad.

Această stație automată, înregistrată în evidența contabilă a Administrației Bazinale de Apă Prut – Bârlad cu numărul de inventar 22256, are o valoare de inventar de 301.275,57 lei.

Astfel, se propune divizarea numărului M.F. 63787 şi se atribuie un număr nou pentru construcția C4 – ”Stație automată cu senzori de debit” înscrisă în cartea funciară nr. 62437 Țuțora, care rămâne în domeniul public al statului şi în administrarea Administraţiei Naţionale “Apele Române” prin Administrația Bazinală de Apă Prut – Bârlad, potrivit datelor de identificare prevăzute în anexa nr. 2.

În conformitate cu prevederile art. 288 alin. (1) din Ordonanța de urgență a Guvernului nr. 57/2019, cu modificările și completările ulterioare, inventarul bunurilor din domeniul public al statului se întocmeşte şi se modifică, după caz, potrivit prevederilor în vigoare, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome, şi se aprobă prin hotărâre a Guvernului.

Consiliul Județean Iași prin Hotărârea nr. 275/24.08.2022 a solicitat trecerea bunului imobil ”Lucrări de regularizare cursuri de apă - Derivația Prut - Bârlad” (M.F. 63787)din domeniul public al statului și din administrarea Administrației Naționale “Apele Române” prin Administrația Bazinală de Apă Prut – Bârlad în domeniul public al județului Iași. Cererea de trasmitere a bunului este însoțită de instrumentul de motivare și prezentare al hotărârii reprezentat de Raportul de specialitate nr. 33523/17.08.2022 și Referatul de aprobare nr. 33524/17.08.2022 la care se adaugă adresa Instituției Prefectului Județul Iași nr. 20727/19.12.2022 în care se precizează că hotărârea a fost verificată sub aspectul legalității și nu a fost necesară intervenția prefectului pentru a promova acțiune la instanța de contencios – administrativ.

Transmiterea Derivației Prut – Bârlad în domeniul public al județului Iași are ca scop extinderea, modernizarea, optimizarea și dezvoltarea sistemului public de alimentare cu apă aflat în proprietatea publică a județului Iași, bunul imobil urmând a fi inclus în sistemul public de alimentare cu apă. Preluarea acestui bun imobil de către județul Iași va asigura dezvoltarea urbanistică a județului Iași și a zonei metropolitane Iași oferind întregii zone noi perspective în aprovizionarea cu apă potabilă a locuitorilor.

Prin Hotărârea nr. 7/28.02.2023 Consiliul de Conducere al Administrației Naționale “Apele Române” a avizat, cu unanimitate de voturi, transmiterea bunului imobil ”Lucrări de regularizare cursuri de apă - Derivația Prut - Bârlad” (MF 63787), înscris în cărțile funciare nr. 62437 Țuțora și nr. 62541 Comarna, cu excepția construcției C4 din cartea funciară nr. 62437 Țuțora, din domeniul public al statului şi administrarea Administraţiei Naţionale “Apele Române” – Administrația Bazinală de Apă Prut – Bârlad în domeniul public al județului Iași.

În conformitate cu prevederile art. 292 alin. (1) din Ordonanța de urgență a Guvernului nr. 57/2019, cu modificările și completările ulterioare, “trecerea unui bun din domeniul public al statului în domeniul public al unei unităţi administrativ-teritoriale se face la cererea consiliului judeţean, respectiv a Consiliului General al Municipiului Bucureşti sau a consiliului local al comunei, al oraşului sau al municipiului, după caz, prin hotărâre a Guvernului, iniţiată de autorităţile prevăzute la art. 287 lit. a), care au în administrare bunul respectiv, dacă prin lege nu se dispune altfel”.

Este îndeplinită condiția prevăzută la art. 292 alin. (5) din Ordonanța de urgență a Guvernului nr. 57/2019, cu modificările și completările ulterioare, potrivit căruia trecerea bunului din domeniul public al statului în domeniul public al unității administrativ – teritoriale se face doar în situația în care bunul imobil se află situat pe raza teritorială a unității administrativ – teritoriale care solicită trecerea, cu excepția cazului în care prin lege nu se specifică altfel. Întregul bun imobil ”Lucrări de regularizare cursuri de apă – Derivație Prut - Bârlad” (MF 63787) este amplasat pe raza teritorială a unității administrativ – teritoriale județul Iași.

Uzul sau interesul public național a încetat odată cu imposibilitatea atingerii scopului pentru care a fost proiectată și executată Derivația Prut – Bârlad, respectiv cu imposibilitatea funcționării acesteia la parametrii estimați.

Înjustificarea încetării uzului sau interesului public naţional al bunului imobil ”Lucrări de regularizare cursuri de apă - Derivația Prut - Bârlad” (MF 63787) s-a procedat și la consultarea altor instituții centrale, care raportat la obiectul de activitate al acestora corelat cu natura bunului ce urmează a se transmite, ar putea fi interesate de preluarea în administrare a bunului imobil. În concret s-a solicitat de la Agenția Națională de Îmbunătățiri Funciare un punct de vedere cu privire la manifestarea interesului și a oportunității de preluare în administrare a bunului imobil.

Agenția Națională de Îmbunătățiri Funciare a răspuns prin adresa nr. 5160/17.03.2023 că nu este interesată de preluarea în administrare a bunului imobil ”Derivație Prut - Bârlad” (M.F. 63787).

Acestea constituie justificări temeinice privind încetarea uzului sau interesului public național al bunului imobil care face obiectul transmiterii în domeniul public al județului Iași, fiind îndeplinită și condiția prevăzută la art. 292 alin. (2) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, potrivit căruia ”în instrumentul de prezentare şi motivare al hotărârii prevăzute la alin. (1) se regăseşte, în mod obligatoriu, justificarea temeinică a încetării uzului sau interesului public naţional”.

Bunul imobil care face obiectul transmiterii se va utiliza în conformitate cu scopul și destinația pentru care a fost construit, respectiv pentru transportul apei.

Bunul imobil ce face obiectul prezentului act normativ nu intră sub incidenţa prevederilor art. 860 alin. (3) din Legea nr. 287/2009 privind Codul civil, republicată, cu modificările ulterioare, respectiv acesta nu formează obiectul exclusiv al proprietăţii publice a statului, potrivit unei legi organice.

Datele de identificare ale bunului imobil ce face obiectul transmiterii din domeniul public al statului și din administrarea Administrației Naționale ”Apele Române” prin Administrația Bazinală de Apă Prut – Bârlad în domeniul public al județului Iași sunt prevăzute în anexa nr. 3.

După intrarea în vigoare a proiectului de act normativ, Administrația Națională „Apele Române” prin Administrația Bazinală de Apă Prut - Bârlad îşi va actualiza în mod corespunzător datele din evidenţa cantitativ-valorică și va opera împreună cu Ministerul Mediului, Apelor şi Pădurilor și cu Ministerul Finanţelor, modificările corespunzătoare în anexa nr. 12 la Hotărârea Guvernului nr. 1705/2006, cu modificările și completările ulterioare.

Administrația Bazinală de Apă Prut – Bârlad precizează că bunul care face obiectul transmiterii nu face obiectul unor cereri de reconstituire a dreptului de proprietate privată ori de restituire, nu se află în litigii pe rolul instanțelor de judecată și nu este grevat de sarcini.

Necesitatea și oportunitatea promovării proiectului de act normativ, realitatea și corectitudinea datelor prezentate aparțin Administrației Naționale „Apele Române” prin Administrația Bazinală de Apă Prut - Bârlad, care promovează acest proiect prin Ministerul Mediului, Apelor și Pădurilor, în temeiul art. 1 lit. b) din Regulamentul privind procedurile, la nivelul Guvernului, pentru elaborarea, avizarea și prezentarea proiectelor de documente de politici publice, a proiectelor de acte normative, precum și a altor documente în vederea adoptării/aprobării, aprobat prin Hotărârea Guvernului nr. 561/2009.

Prezentul act normativ nu prezintă impact asupra domeniilor social, economic şi de mediu, asupra bugetului general consolidat sau asupra legislaţiei în vigoare, conform prevederilor art. 1 alin. (3) lit. a) din Hotărârea Guvernului nr. 443/2022 pentru aprobarea conţinutului instrumentului de prezentare şi motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative.

Faţă de cele prezentate, a fost promovat proiectul de Hotărâre a Guvernului privind actualizarea valorii de inventar, a descrierii tehnice și adresei unui bun imobil, divizarea unei părți din acesta, transmiterea acestuia din domeniul public al statului şi din administrarea Administrației Naționale „Apele Române” prin Administrația Bazinală de Apă Prut – Bârlad, instituție publică aflată în coordonarea Ministerului Mediului, Apelor şi Pădurilor, în domeniul public al județului Iași, şi modificarea anexei nr. 12 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, care în forma prezentată a fost avizat de ministerele interesate și pe care-l supunem spre adoptare.

**MINISTRUL MEDIULUI, APELOR ȘI PĂDURILOR**

**TÁNCZOS BARNA**

**AVIZĂM:**

**VICEPRIM - MINISTRU**

**HUNOR KELEMEN**

 **MINISTRUL DEZVOLTĂRII, MINISTRUL FINANŢELOR**

 **LUCRĂRILOR PUBLICE**

 **ŞI ADMINISTRAŢIEI ADRIAN CÂCIU**

 **CSEKE ATTILA – ZOLTÁN**

**MINISTRUL JUSTIŢIEI**

**MARIAN – CĂTĂLIN PREDOIU**

**SECRETAR DE STAT**

**Adriana PETCU**

**SECRETAR GENERAL**

**Corvin NEDELCU**

**SECRETAR GENERAL ADJUNCT**

**Teodor DULCEAȚĂ**

**DIRECȚIA GENERALĂ RESURSE UMANE, JURIDICĂ ȘI RELAȚIA CU PARLAMENTUL**

**DIRECTOR GENERAL Cristina DUMITRESCU**

**DIRECȚIA GENERALĂ ECONOMICĂ, INVESTIȚII ȘI ADMINISTRATIV**

**DIRECTOR GENERAL Speranța Georgeta IONESCU**

**ADMINISTRAŢIA NAŢIONALĂ “APELE ROMÂNE”**

**DIRECTOR GENERAL Sorin LUCACI**